**LĒMUMS**

Liepājā

|  |  |
| --- | --- |
| 2021.gada 11.novembrī | Nr.411/15  (prot. Nr.15, 6.§) |

Par Liepājas pilsētas Izglītības pārvaldes

Metodiskā centra dibināšanu

Pamatojoties uz Ministru kabineta 2021.gada 22.jūnija rīkojumu Nr.436 “Par Izglītības attīstības pamatnostādnēm 2021.-2027.gadam”, Izglītības likuma 17.panta trešās daļas 11) punktu, kas nosaka pašvaldību kompetenci izglītībā, un likuma “Par pašvaldībām” 95.panta pirmo daļu, lai nodrošinātu Liepājas valstspilsētas un Dienvidkurzemes novada iedzīvotājiem kvalitatīvas personības izaugsmes un pilnveides iespējas, veicinātu digitālo lietpratību, sniegtu metodisko atbalstu vispārējās un profesionālās izglītības iestādēm kvalitātes uzlabošanai, tai skaitā sniegtu atbalstu izglītības iestāžu vadības komandām, veicinātu kompetenču pieejas īstenošanu izglītībā, organizētu un koordinētu mācību priekšmetu olimpiādes un konkursus izglītojamajiem, izskatot Liepājas valstspilsētas pašvaldības domes pastāvīgās Izglītības, kultūras un sporta komitejas 2021.gada 4.novembra lēmumu (sēdes protokols Nr.11), Liepājas valstspilsētas pašvaldības dome **nolemj:**

1. Atbalstīt Liepājas pilsētas pašvaldības iestādes “Liepājas pilsētas Izglītības pārvalde” Metodiskā centra izveidošanu.

2. Noteikt, ka Metodiskais centrs ir Liepājas pilsētas pašvaldības iestādes “Liepājas pilsētas Izglītības pārvalde” (turpmāk - Izglītības pārvalde) struktūrvienība, kas atrodas Izglītības pārvaldes pārraudzībā, un tam kā apakšstruktūrvienības ir četras nodaļas - Vispārējās profesionālās izglītības atbalsta nodaļa; Iekļaujošās izglītības atbalsta nodaļa; Digitālo tehnoloģiju nodaļa; Personības izaugsmes un pilnveides nodaļa.

3. Izglītības pārvaldei rīkot atklātus konkursus uz Metodiskā centra vadītāja un darbinieku amatu vietām.

4. Noteikt, ka Metodiskā centra darbinieku atlase, budžeta plānošana, sadale, ietilpst Izglītības pārvaldes vadītāja kompetencē un atbildībā.

5. Izglītības pārvaldei divu mēnešu laikā no šī lēmuma pieņemšanas veikt grozījumus tās nolikumā, papildinot Izglītības pārvaldes funkcijas ar Metodiskā centra darbības nodrošināšanu.

6. Izglītības pārvaldes vadītājai sadarbībā ar Dienvidkurzemes novada Izglītības pārvaldes vadītāju vienoties par kopīgiem mērķiem izglītības nozarē pašvaldībās, kā arī par sadarbību Metodiskā centra kontekstā, ņemot vērā Metodiskā centra piedāvātos pakalpojumus.

7. Izglītības pārvaldei izstrādāt un iesniegt Liepājas valstspilsēts pašvaldības domē izskatīšanai Sadarbības līgumu izglītības jomā ar Dienvidkurzemes novada pašvaldību.

8. Uzdot Izglītības pārvaldei izstrādāt maksas pakalpojumu cenrādi, kur būtu iekļauti Metodiskā centra sniegtie pakalpojumi un to izcenojumi.

9. Liepājas valstspilsētas pašvaldības domes priekšsēdētājam kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas pilsētas Izglītības pārvaldei, Domes priekšsēdētāja birojam, Juridiskajai daļai | |